יאסיד

יאסיד (בערבית: ياصيد, בתעתיק מדויק: יאציד) הוא כפר פלסטיני בנפת שכם, כ-15 ק"מ צפונית-מזרחית לשכם, על ג'בל אבו א-נמל בגובה של כ-640 מ' מעל פני הים. כחמישה ק"מ מזרחית לבית אימרין, כחמישה ק"מ מערבית לתל אל-פארעה, וכחמישה ק"מ צפונית לעסירה א-שמאליה. 

על פי הלשכה הפלסטינית המרכזית לסטטיסטיקה (PCBS), אוכלוסיית העיירה מנתה כ-2,505 תושבים בשנת 2017. 

 אטימולוגיה 
וילנאי מעלה סברה שהשם הוא שיבוש של שם היישוב העתיק יצת, הנזכר בחרסי שומרון כיישוב בשומרון שממנו הביאו יין ושמן כמס לבית המלוכה, ובכתובת רחוב כיישוב ב"תחום סבסטיה".

על פי מועצת הכפר מקור השם הוא מלטינית, שבה פירוש המלה יאציד היה "קן נשרים", שם שתואם את מיקומו הגבוה של הכפר ביחס לסביבתו. בימים בהירים ניתן להשקיף ממנו על עבר הירדן, רמת הגולן והחרמון. 

 היסטוריה 
בכפר נמצאו חרסים מן תקופות הברזל (I ו-II),Zertal, 2004, pp. 508-509 הפרסית, הרומית, הביזנטית,Dauphin, 1998, p. 763 המוסלמית וימי הביניים. 

במאה ה-16 התקיימו בכפר 47 משקי בית – כולם של מוסלמים. תושבי הכפר שילמו מיסים על חיטה, שעורה, יבולי קיץ, עצי זית, כוורות ועיזים, בנוסף על הכנסות מזדמנות. בסך הכל שילמו תושבי הכפר כ-7,340 אקצ'ות.Hütteroth and Abdulfattah, 1977, p. 126 במפת הקרן לחקר ארץ ישראל שפורסמה ב-1882, תואר יאסיד כ"כפר בגודל בינוני על כף, עם כמה עצים."Conder and Kitchener, 1882, SWP II, p. 158

במפקד האוכלוסין של ארץ ישראל בשנת 1922 שנערך על ידי שלטונות המנדט הבריטי, מנתה אוכלוסיית יאסיד 308 מוסלמים.Barron, 1923, Table IX, p. 24 מספר זה גדל במפקד 1931 ל-372 איש (369 מוסלמים ושלושה נוצרים) שהתגוררו ב-67 בתים.Mills, 1932, p. 66 בסקר הכפרים של 1945 התגוררו ביאסיד 480 מוסלמיםGovernment of Palestine, Department of Statistics, 1945, p. 19 ואילו שטח הכפר עמד על כ-9,222 דונם.Government of Palestine, Department of Statistics. Village Statistics, April, 1945. Quoted in Hadawi, 1970, p. 61  מתוך שטח זה 860 דונם שימשו למטעים וקרקע להשקיה, 4,040 לדגנים,Government of Palestine, Department of Statistics. Village Statistics, April, 1945. Quoted in Hadawi, 1970, p. 108 ואילו 43 דונם סווגו כשטחים בנויים.Government of Palestine, Department of Statistics. Village Statistics, April, 1945. Quoted in Hadawi, 1970, p. 158

בשנת 1961 מנתה האוכלוסייה 714 נפשות.Government of Jordan, Department of Statistics, 1964, p. 26

עם כיבוש הכפר במלחמת ששת הימים ב-1967, התגוררו בכפר כ-816 איש.Perlmann, Vol 1, Tab 2: Yasid.

 דמוגרפיה 
על פי מועצת הכפר, תושביו הגיעו, בעבר הרחוק מחצי האי ערב.

על-פי פרסומי מועצת הכפר, ביאסיד מתגוררות שתי משפחות מרכזיות: משפחת ד'אהר ומשפחת משאקי.Yasid Village Profile, ARIJ 

בספרו על השומרונים, יצחק בן-צבי ציין כי משפחת ד'אהר, המתגוררת גם בכפר סילת א-ד'אהר, היא ממוצא שומרוני.

 אדמות 
בסקר הכפרים של 1945 נמצא שטח הכפר עמד על 9,222 דונם. על פי חלוקה מאוחרת של השטחים, על ידי הרשות הפלסטינית, בשנת 2011, שטח הכפר הוא 9,371 דונם.

מאז הסכמי אוסלו כל אדמות הכפר מסווגות כשטח A.

 אתרים 
בכפר יש מסגד עתיק הנקרא מסגד אל-משאקי (مسجد المشاقي), שהכתובת שעליו מעידה על תאריך בנייתו – שנת 820 לספירה המוסלמית (1417 לספירה). על פי המסורת, המסגד הוקם בתקופת צלאח א-דין ואחר כך נהרס. בראשית התקופה העות'מאנית המסגד נבנה על ידי אדם בשם משאקי.

קישורים חיצוניים

 הערות שוליים 

קטגוריה:נפת שכם
קטגוריה:הרשות הפלסטינית: יישובים
קטגוריה:יישובים ערביים המשמרים שם עברי